《寄谢黄元信惠茶》
宋代·薛师石

建溪金铤直几千，余性所嗜一已偏。
寻常草卉不足进，龙团凤夸如珉坚。
长须健卒前月到，手提茶器急取煎。
妻儿攒眉笑苦涩，为言真味兹天然。
易牙去已久，吾齿若贝编。
枵肠岂废食，睡省非壮年。
惜此余香滞喉颊，巡除吟咏声諓諓。
诗成寄题建宁郡，主茶官吏俱时贤。
合同缄印一时毕，进奉飞驰争春妍。
天子不敢尝，荐以寝庙先。
定自褒嘉到属郡，趣君密迩玉炉烟。
一以此味沃天下，邪魔驱扫无留连。

作者简介：（1178—1228）温州永嘉人，字景石，号瓜庐。薛弼曾孙。隐居不仕，筑室会昌湖上。工小楷，篆籀斯隶，深造其极。尤工诗。有《瓜庐集》。